
Text rozhodnutia
Súd: Krajský súd Žilina Spisová značka: 7Co/172/2012 Identifikačné číslo súdneho spisu: 5109208036 Dátum vydania rozhodnutia: 28. 06. 2012 Meno a priezvisko sudcu, VSÚ: Mgr. František Dulačka ECLI: ECLI:SK:KSZA:2012:5109208036.2 Uznesenie Krajský súd v Žiline, ako súd odvolací, v právnej veci navrhovateľky: P. N., nar. X.X.XXXX, bytom F. I. XX, N., právne zastúpená JUDr. Máriou Padalovou, advokátku so sídlom Q. XX, N., proti odporcom: 1/ P. P., nar. XX.X.XXXX, bytom F. I. XX, N., 2/ P. P., nar. XX.XX.XXXX, bytom F. I. XX, N., obaja právne zastúpení JUDr. Emilom Hadbábnym, advokátom so sídlom P. O. M. X, N., o ochranu majetku, v štádiu rozhodovania o vylúčení znalca, na odvolanie navrhovateľky proti uzneseniu Okresného súdu Žilina, č.k. 18C/52/2009-334, zo dňa 11. apríla 2012, takto r o z h o d o l : Uznesenie okresného súdu p o t v r d z u j e . o d ô v o d n e n i e : Napadnutým uznesením okresný súd rozhodol, že Ing. G. T., PhD., znalec z odboru stavebníctvo, odvetvie pozemné stavby, odhad hodnoty nehnuteľností, stavebný materiál, poruchy stavieb, nie je vylúčený z vykonania úkonu - vypracovania znaleckého posudku vo veci vedenej na Okresnom súde Žilina pod sp. zn. 18C/52/2009, ktorá povinnosť mu bola uložená uznesením Okresného súdu Žilina č.k. 18C/52/2009-289 zo dňa 10.11.2011 v spojení s uznesením č.k. 18C/52/2009-297 zo dňa 7.12.2011. O nevylúčení uvedeného znalca rozhodoval z dôvodu námietky zaujatosti, ktorú voči jeho osobe vzniesla navrhovateľka. Žiadala, aby bol ako znalec ustanovený Ústav súdneho inžinierstva v Žiline, nakoľko tento ako jediný spoľahlivý je schopný vykonať uloženú znaleckú úlohu. Okresný súd posudzujúc túto námietku v zmysle ust. § 14 ods. 1 O.s.p. dospel k záveru, že u znalca nie sú žiadne zákonné dôvody pre jeho vylúčenie. Nezistil žiaden vzťah znalca k veci ani účastníkom konania. Poznamenal, že výber konkrétneho znalca uskutočňuje súd, účastník konania nerozhoduje o tom, kto má byť ako znalec ustanovený. Proti tomuto uzneseniu podala v zákonnej lehote odvolanie navrhovateľka, ktorým sa domáhala jeho zmeny tak, že znaleckou úlohou bude poverený Ústav súdneho inžinierstva Žilinskej univerzity, pretože tento ako jediný je spoľahlivý „neskorumpovaný“. Uviedla, že v súvislosti so znaleckým dokazovaním navštívila niekoľkých súdnych znalcov z odboru stavebníctvo, ktorých mená jej boli na základe žiadosti poskytnuté okresným súdom. Títo po oboznámení sa so skutkovým stavom súhlasili s vykonaním znaleckého posudku, zároveň jej však odporučili osloviť v tejto veci Ústav súdneho inžinierstva Žilinskej univerzity, ktorý jediný by mohol znaleckú úlohu riadne vykonať. Krajský súd, ako súd odvolací, preskúmal vec v rozsahu podaného odvolania podľa § 212 ods. 1 O.s.p. a bez nariadenia pojednávania (§ 214 ods. 2 O.s.p.) uznesenie okresného súdu ako vecne správne potvrdil podľa § 219 ods. 1 O.s.p. Odvolací súd sa (v zásadných a rozhodujúcich zisteniach a záveroch) stotožňuje s odôvodnením napadnutého rozhodnutia, a preto sa obmedzil iba na skonštatovanie správnosti dôvodov uznesenia okresného súdu a na zdôraznenie vecnej správnosti len doplnil/zopakoval niektoré podstatné skutočnosti/argumenty. Zároveň v tomto smere prihliadol na konkrétne námietky odvolateľky. Jedným z dôkazných prostriedkov je aj znalecké dokazovanie, ktoré prichádza do úvahy vtedy, ak rozhodnutie súdu závisí od posúdenia skutočností, na ktoré treba odborné znalosti. O vykonaní dôkazu znaleckým posudkom súd rozhoduje uznesením, proti ktorému nie je možné podať odvolanie (§ 202 ods. 3 písm. a/ O.s.p.). Účastníci konania však môžu voči osobe znalca vzniesť námietku zaujatosti. O takejto námietke rozhoduje súd, ktorý o nariadení znaleckého dokazovania rozhodol (§ 17 ods. 1). Z hľadiska vecného sa vznesená námietka zaujatosti znalca môže týkať pochybnosti o jeho nezaujatosti so zreteľom na jeho pomer k veci, k účastníkom alebo k ich zástupcom. Navrhovateľka na takýto kvalifikovaný pomer osoby znalca nepoukazovala. Jej výhrady smerovali k odbornej spôsobilosti znalca. Tieto skutočnosti však nie sú dôvodom na jeho vylúčenie. Ide o výhrady, ktoré súd vyhodnocuje v rámci svojho procesného postupu - vedenia konania. Pokiaľ tieto výhrady nepovažuje za dôvodné, nerozhoduje o nich a na tieto neprihliada, vysporiada sa s nimi v rámci hodnotenia takto vykonaného dokazovania. Na základe uvedených skutočností, krajský súd preto napadnuté uznesenie okresného súdu ako vecne správne potvrdil. Toto rozhodnutie prijal senát krajského súdu pomerom hlasov 3:0. Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2012:5109208036.2 (dáta aktuálne k 12. 11. 2026). Záväzné je znenie zverejnené súdom.




